b'\n_START_ARTICLE_\nAmfor\xc4\x83\n_START_PARAGRAPH_\nAmfora este un vas mare, de lut ars, de form\xc4\x83 ovoidal\xc4\x83, sferic\xc4\x83 sau alungit\xc4\x83, cu fundul adesea ascu\xc8\x9bit, cu dou\xc4\x83 toarte simetrice, utilizat \xc3\xaen antichitate, \xc3\xaen care se p\xc4\x83strau \xc8\x99i se transportau vin, ulei, garum, diverse cereale etc. \xc3\x8en perioada roman\xc4\x83, amforele din ceramic\xc4\x83 aveau o capacitate de circa 26 de litri._NEWLINE_C\xc3\xa2nd se transporta pe cor\xc4\x83bii, amfora era a\xc8\x99ezat\xc4\x83 \xc3\xaen rastele iar atunci c\xc3\xa2nd se depozita \xc3\xaen pivni\xc8\x9be era \xc3\xaenfipt\xc4\x83 \xc3\xaen nisip. Gura amforelor se \xc3\xaenchidea cu un dop de lemn de plut\xc4\x83, smolit, bine legat \xc8\x99i apoi acoperit cu argil\xc4\x83 fin\xc4\x83 sau ipsos. Pe g\xc3\xa2tul amforelor se f\xc4\x83cea o inscrip\xc8\x9bie cu vopsea, de regul\xc4\x83 ro\xc8\x99ie sau castanie, care indica numele negustorului, locul de produc\xc8\x9bie \xc8\x99i capacitatea amforei._NEWLINE_Pentru c\xc4\x83 nu peste tot exist\xc4\x83 o suprafa\xc8\x9b\xc4\x83 plat\xc4\x83, grecii f\xc4\x83ceau amforele cu un picior ascu\xc8\x9bit care putea fi \xc3\xaenfipt aproape 10 cm \xc3\xaen p\xc4\x83m\xc3\xa2nt, iar amfora st\xc4\x83tea foarte bine f\xc4\x83r\xc4\x83 s\xc4\x83 se r\xc4\x83stoarne. \xc3\x8en plus, \xc3\xaen partea de jos a picioru\xc8\x99ului amforei se depuneau sedimentele vinului, astfel c\xc4\x83 \xc3\xaen momentul c\xc3\xa2nd se v\xc4\x83rsa vinul din amfor\xc4\x83, sedimentele r\xc4\x83m\xc3\xa2neau acolo \xc8\x99i nu se amestecau cu restul con\xc8\x9binutului._NEWLINE_De regul\xc4\x83, amforele se refoloseau, \xc3\xaens\xc4\x83 cele care erau utilizate pentru p\xc4\x83strarea uleiului de m\xc4\x83sline nu puteau fi reciclate, deoarece erau prea impregnate cu ulei, lucru care le f\xc4\x83cea extrem de lipicioase \xc8\x99i mirositoare, astfel c\xc4\x83 se aruncau. La periferia Romei, l\xc3\xa2ng\xc4\x83 Horrea Galbae, la mic\xc4\x83 distan\xc8\x9b\xc4\x83 de malul estic al r\xc3\xa2ului Tibru, se afl\xc4\x83 o movil\xc4\x83 enorm\xc4\x83, cu \xc3\xaen\xc4\x83l\xc8\x9bimea de 35 m, denumit\xc4\x83 Monte Testaccio, format\xc4\x83 \xc3\xaen \xc3\xaentregime din amfore romane \xc3\xaen care se stocase ulei de m\xc4\x83sline. Se estimeaz\xc4\x83 c\xc4\x83 dealul, cu o circumferin\xc8\x9b\xc4\x83 de aproape un kilometru la baz\xc4\x83, con\xc8\x9bine resturile a 100 de milioane de amfore de ulei de m\xc4\x83sline.'